ועדת הפנים ואיכות הסביבה, כנסת 16, פרוטוקול מספר 458, 2005-06-28 10:00

גאלב מג'אדלה: שלום, אני פותח את ישיבת הוועדה.

גאלב מג'אדלה: אנחנו היינו רוצים לשמוע מחה"כ לפיד על הוועדה שקמה בעקבות המלצות ועדת אור.

טומי לפיד: הממשלה החליטה לאמץ את מסקנות ועדת אור, אבל שאלה את עצמה כיצד מיישמים אותן.

טומי לפיד: לכן, היא הקימה ועדה בראשותי.

טומי לפיד: זה שהוועדה היתה בראשותי, היה מסר לציבור הערבי שממשלה מתכוונת ליישם את דוח ועדת אור, כי אני בפומבי תמכתי במסקנות ועדות אור.

טומי לפיד: אני מוכרח לומר, שהרכב הוועדה היה מאוד מאוזן בצורה שלא הקלה על יישום המלצות ועדת אור.

טומי לפיד: בנוסף, נציגי הציבור הערבי גם כן לא הקלו על עבודתי, בכך שאמנם הסכימו להיפגש איתי אבל לא הסכימו להיפגש עם הוועדה.

טומי לפיד: אני מאוד מצטער על כך, כי אני חושב שעניין של חרמות אישיים לא מועילים לחיי הצוותא של יהודים וערבים.

טומי לפיד: אנחנו בדקנו איזה המלצות של ועדת אור ניתנות ליישום, ובאנו עם שורה של המלצות מהותיות.

טומי לפיד: בין השאר, המלצנו למנות במשרד ראש הממשלה אחראי ליישום ההמלצות.

טומי לפיד: חשבנו כי אם אין מישהו שקם בבוקר וזה מה שעליו לעשות, אף אחד לא יתפנה לעסוק בזה.

טומי לפיד: בינתיים, הם לא התפנו למינוי האיש הזה עד היום.

טומי לפיד: אני יודע שהם חיפשו אדם שימלא את התפקיד, אבל נתקלו בקשיים כי זה תפקיד רגיש מאוד.

טומי לפיד: בקרב הציבור הערבי והדרוזי היחס לנושא הזה הוא אמביוולנטי.

טומי לפיד: מצד אחד הם מעונינים בכך שמישהו יטפל בבעיות המיעוטים, ומצד שני יש במינוי כזה משום אפליה מובנית, כאילו הם זקוקים להתייחסות מיוחדת.

טומי לפיד: כמובן שבתוך הממשלה שבה ישבנו, אני וחברי שינוי היינו אלה שמצדדים במציאת פתרונות רצויים לציבור הערבי, אם כי גם אנחנו היינו מודעים לכך שממשלה בראשות הליכוד לא תיישם את כל מה שהשופט אור חשב שצריך ליישם.

טומי לפיד: מצאנו שבין התחומים השונים, בעיית הקרקעות היא הבעיה החמורה ביותר.

טומי לפיד: אנחנו מצאנו לזה פתרון חלקי שמקדם את העניין, אבל לא פותר את הבעיה, בייחוד בקרב הבדואים.

טומי לפיד: אני מוכרח לומר לזכותו של שרון, כי את זה הוא הבין עד כדי כך שהוא אישית טיפל בנושא של הבדואים.

טומי לפיד: הצענו כמה הצעות יפות, שיש אנשים שחשבו שהן רק מן השפה אל החוץ.

טומי לפיד: דיברנו על שבוע לימוד אחר.

טומי לפיד: אני חושב שזה רעיון יפה שצריך ליישם אותו.

טומי לפיד: לא מצאתי התנגדות לרעיון הזה, אבל גם לא מצאתי מי שיישם את זה.

טומי לפיד: דיברנו גם על קיום יום הסובלנות.

טומי לפיד: היום יש יום להרבה נושאים, שהם הרבה פחות חשובים מסובלנות ושיתוף פעולה.

טומי לפיד: הוועדה חשבה, בניגוד לדעת נציגי הציבור הערבי שהופיעו בפני, שתינתן אפשרות לצעירים מהמגזר הערבי, בנים ובנות, לשרת בשירות לאומי אזרחי.

טומי לפיד: רוב חבריי הוועדה ואני חשבנו, כי זו דרך לשלב אזרחים ערבים במסגרת ממלכתית יותר רחבה, מבלי לחייב אותם לשאת נשק בתנאים שבהם הם עלולים לעמוד מול אחים לדת.

טומי לפיד: זו היתה נקודה שהיתה מאוד קונטרברסלית.

טומי לפיד: אני רוצה לקרוא את הסעיף החשוב ביותר לציבור הערבי.

טומי לפיד: ועדת לפיד מציעה להטיל על שר הפנים ועל מינהל מקרקעי ישראל, בשיתוף הרשויות המקומיות הערביות, להכין בהקדם תוכניות מתאר ליישובים ערביים, שטרם הוכנו להם תוכניות, ולהשלים עריכת תוכניות ליישובים שכבר הוחל בטיפול בהם, תוך שימוש מבני בעיקרון הבנייה הרוויה.

טומי לפיד: זו גם כן היתה נקודת תורפה.

טומי לפיד: נציגי הציבור היותר לאומי בוועדה, שאלו למה צריך להושיב על דונם אחד בבת ים 200 יהודים, בעוד שבכפר בגליל על דונם אחד יישבו 10 ערבים.

טומי לפיד: הם חשבו שזה יוצא אי צדק מבחינת ניצול השטח.

טומי לפיד: אפילו היו דמוגרפים שהוכיחו, שאילו הבנייה בכפרים הערביים היתה כמו בבת ים אז בכלל לא היה מחסור בשטח הערבי.

טומי לפיד: התשובה לכך, היא שלכל עם גר על פי מנהגיו ודרכיו וקשה מאוד לכפות עליו לשנות את גישתו לחיים בנושא כל כך חשוב כמו הקרקע.

טומי לפיד: בכל אופן, ייעוד חלק מתוספות הקרקע לפיתוח יהיה לצורך הקמת אזורי תעסוקה מקומיים ואזוריים, לרבות אזורי תעשייה ופארקים עסקיים משותפים ליהודים ולערבים.

טומי לפיד: ועדת לפיד גינתה את התופעה של בנייה בלתי חוקית במגזר הערבי כמו בכל מגזר אחר, והמליצה לפעול בנחרצות בכל האמצעים הקיימים בדין כנגד התופעה הזאת.

טומי לפיד: זה לא מכוון רק כנגד ערבים.

טומי לפיד: אם הייתי יו"ר ועדה העוסקת ביהודים שבונים שלא כחוק, הייתי מכניס את אותו הסעיף.

טומי לפיד: חברי הכנסת הערביים סרבו להופיע בפני הוועדה, כאילו שיש בכך איזו הסכמה למה שהוועדה תאמר או למה שוועדת אור אמרה.

טומי לפיד: לדעתי, זו שגיאה.

טומי לפיד: הם שיחקו לידי אלה שרוצים לפגוע במעמדם של הערבים בישראל.

טומי לפיד: אם נציגים רשמיים נבחרים של הציבור הערבי לא מופיעים בפני ועדה ממשלתית, שבראשה עומד מישהו שבא ממרכז הבמה הפוליטית, זה לא טוב.

טומי לפיד: היתה התייעצות מאוד אינטנסיבית בין חברי הכנסת הערביים, כיוון שהיו כאלה שכן רצו להופיע בפני הוועדה.

טומי לפיד: בסוף הם השיגו ביניהם אחדות דעים.

טומי לפיד: הם עשו שגיאה, לדעתי.

טומי לפיד: אני רוצה לציין, שכאשר אני אומר חברי כנסת ערביים אני מתכוון לאלה השייכים למפלגות הערביות.

גאלב מג'אדלה: אתה יכול לראות בי חבר כנסת ערבי לכל דבר ועניין.

טומי לפיד: הם התנגדו גם למסקנות ועדת אור, אם כי הבינו שוועדת אור היא מלאת רצון טוב.

טומי לפיד: הם התנגדו אפריורית למסקנות של הוועדה שאני עמדתי בראשה, ואמרו שמתוך ועדה שבה יושבים אנשים כמו בני אילון ואפי איתם, שום דבר טוב לא יכול לצמוח.

טומי לפיד: חוץ מזה, תפקידו של מיעוט שנלחם על זכויותיו הוא להתנגד לכל הצעה שבאה אליו, כי הוא תמיד ירצה יותר, ואם הוא יגיד שהוא שמח עם מה שהציעו זה כאילו שהוא השלים עם איזשהו מצב.

ואסל טאהא: אני רוצה שתסביר לנו, מהו ההבדל בין ועדת לפיד לוועדת אור.

טומי לפיד: אני חושב, שוועדת לפיד היתה מוכנה ליישם את מה שניתן ליישם מתוך המלצות ועדת אור, בתנאים הפוליטיים הקיימים בממשלה שנמצאת בידי הליכוד ושיש בה רוב לימין.

טומי לפיד: זאת אומרת, אני פעלתי תחת לחץ מתמיד של אנשים, שכל ועדת אור היתה לרועץ בעינם.

טומי לפיד: אני לא אומר את זה על כל חבריי הליכוד, כי ישבה שם גם השרה ציפי לבני, שהיא ליברלית בדעותיה.

טומי לפיד: מה שוועדת לפיד עשתה, הוא לקחת את המלצות ועדת אור ואמרה, כי בתנאים הפוליטיים הנוכחים זה מה שניתן לעשות.

טומי לפיד: זה לא היה כל מה שוועדת אור המליצה עליו, וגם ועדת אור לא המליצה על כל מה שהציבור הערבי דרש.

טומי לפיד: אם היו מיישמים את המלצות ועדות לפיד, היו יוצרים את הדינמיקה הדרושה כדי להביא לכך, שבמוקדם או במאוחר תהיה שוויוניות של כל המגזרים במדינת ישראל.

טומי לפיד: הרי גם הפמיניסטיות לא מרוצות מהמצב הקיים.

ואסל טאהא: אתה אומר, כי יש תחושה של הפליה.

ואסל טאהא: אתה לא קובע חד משמעית שיש הפליה, כפי שנקבע בדו"ח ועדת אור.

טומי לפיד: השאלה היא, מה עושים.

טומי לפיד: אם אני יושב איתך, אז קל מאוד להבין שיש הפליה.

טומי לפיד: כאשר אני יושב עם בני אילון ואפי איתם, אז אפשר להבין כי אין שום הפליה.

טומי לפיד: אני יודע, שאני פעלתי מתוך אמונה כנה, שקידום השוויוניות של מגזרי המיעוטים, הוא לא רק אינטרס ערבי.

טומי לפיד: זהו אינטרס יהודי של מדינת ישראל.

טומי לפיד: עשיתי כמיטב יכולתי בתנאים הקיימים.

טומי לפיד: ועדת לפיד מסרה את מסקנותיה, ואז התברר שהממשלה לא מיישמת את אותן והציבור הערבי לא מקבל אותן.

טומי לפיד: ככה שלא יצא מזה ניצחון גדול.

טומי לפיד: אני עדיין חושב, שהציבור הערבי צריך לתמוך במסקנות ועדת לפיד, ושבמשרד ראש הממשלה צריך לעשות ליישומן.

טומי לפיד: ערבים עוזרים למשרד ראש הממשלה לא לקיים את המלצות הדו"ח, כי הם לא רוצים להיכנס לצרות כאשר הציבור הערבי לא מעוניין במה שאנחנו המלצנו.

טומי לפיד: אני עדיין חושב, שצריך ליישם את המלצות ועדת לפיד, ואני עדיין קורא לנציגי הציבור הערבי, ובייחוד לחברי הכנסת הערביים, לשתף פעולה ולא לראות בזה סיום אלא התחלה נכונה לפתרון בעיה קשה מאוד.

טומי לפיד: אני חושב, שגם מנהיגי הציבור הערבי מבינים שמה שאני אומר הוא נכון, וכך גם הימין.

טומי לפיד: הבעיה היא, שכל אחד מפחד שאם הוא יופיע כמי שיותר מדי מתון ומשתף פעולה, הוא לא יהיה בכנסת בפעם הבאה.

טומי לפיד: לא רק ההגינות מחייבת, אלא גם ההיגיון הפנימי של הממשלה ושל הציבור הערבי מחייבים.

טומי לפיד: אותי זה לא ירתיע להמשיך ולפעול לשיתוף פעולה ולשיפור המצב וחתירה לאחדות לאומית, שתתבטא בכך שהמיעוטים ייהנו משוויון זכויות, גם אם הם יצטרכו לקבל את העובדה, שישראל היא מדינה יהודית שבה למיעוטים יש שוויון זכויות מלא בפני החוק.

טומי לפיד: חברי הכנסת הערבים יודעים, כי בכל עניין של חקיקה בכיוון הזה אני וחבריי תמכנו ונמשיך לתמוך.

טומי לפיד: אני ממליץ לוועדה הזו, להמליץ לממשלה ולציבור הערבי לקבל את מסקנות ועדת לפיד.

ואסל טאהא: אתה מדבר בהמלצותיך על סגירת פערים ולא על שוויון מוחלט.

אראלה גולן: מה ההבדל בין שוויון מוחלט לסגירת פערים.

אראלה גולן: הדרך להגיע לשוויון מוחלט היא על ידי סגירת פערים.

טומי לפיד: גם במגילת העצמאות, המילה שוויון לא מופיעה.

אחמד טיבי: המילה שוויון מופיעה, אבל המילה דמוקרטיה לא מופיעה.

אחמד טיבי: אין חוק יסוד שוויון במדינת ישראל.

טומי לפיד: לזה התכוונתי.

טומי לפיד: אין חוק יסוד שוויון במדינת ישראל, וזה לא בגלל הערבים אלא בגלל החרדים.

טומי לפיד: הם לא רוצים להעניק לנשים שוויון.

טומי לפיד: כאשר אני דיברתי בוועדה על נושא של שוויון, אמרו לי כי אני נכנס לתחום שלא שייך כלל לציבור הערבי.

ואסל טאהא: אבל בממשלה שבה אתה היית שר משפטים החרדים היו מחוץ לממשלה.

ואסל טאהא: זו היתה הזדמנות פז בשבילך ליצור מכניזם על מנת לקדם את עניין השוויון.

טומי לפיד: הדתיים היו בממשלה.

טומי לפיד: בני אילון, אפי איתם וזבולון אורלב, אלה אנשים דתיים.

טומי לפיד: בנוסף, הליכוד הוא מפלגה דתית בלי כיפה.

טומי לפיד: התגובות הטבעיות והאינסטינקטיביות של הרוב המכריע של אנשי ליכוד, הן דתיות.

טומי לפיד: אני לחמתי לא רק בעניין הזה, אלא גם בעניינים יהודיים אחרים.

טומי לפיד: אני יושב פה בשקט מתוך ידיעה שאני וחבריי עשינו כמיטב יכולתנו בתנאים לא פשוטים.

טומי לפיד: לכן, אם אני אומר סגירת פערים אני מתכוון לסגירת פערים.

טומי לפיד: אתם החרמתם אותי, ולכן גם אני יכולתי לומר כי אני לא בא לישיבה הזו, מפני שכאשר אני הזמנתי אתכם לישיבה אצלי אתם סירבתם לבוא.

טומי לפיד: הנציג של הציבור הערבי בא אלי, אבל חברי הכנסת הערביים אפילו לא טרחו לבוא אלי או לוועדה.

גאלב מג'אדלה: זה לא הנושא.

גאלב מג'אדלה: הנושא הוא הרבה יותר חשוב מזה.

גאלב מג'אדלה: המטרה שלנו, היא לא לפול עוד פעם לסיטואציה של מאורעות אוקטובר 2000.

גאלב מג'אדלה: אחרי מאורעות 2000 שנגמרו ב-14 הרוגים, היה שבר ביחסים בין ערבים יהודים.

גאלב מג'אדלה: קמה ועדת אור והגישה את המלצותיה, אבל הממשלה לא יישמה אף אחת מהן.

גאלב מג'אדלה: קמה הוועדה שלך, שהיא שונה בהרבה מוועדת אור, וגם היא לא נתנה תשובה.

גאלב מג'אדלה: ועדה ממלכתית בראשות שופט בדימוס הוקמה על ידי ממשלת ישראל, הקימה המלצות ברורות למדי, ובכל זאת הקימו את ועדת לפיד לשם למידת ההמלצות.

טומי לפיד: הקימו את הוועדה ליישום ההמלצות ולא ללמידה.

גאלב מג'אדלה: נכתב כך: "לכן מחליטים להקים ועדת שרים שתלמד את דו"ח ועדת אור באופן יסודי, ותגיש לממשלה בתוך 60 יום את חוות דעתה בנוגע ליתר ההמלצות שפורטו בדו"ח הוועדה, ועל פי שיקול דעתה תמליץ במידת הצורך המלצות נוספות".

גאלב מג'אדלה: אני מאוד מכבד את אדוני יו"ר הוועדה, ותרשה לי לא להתייחס להרכב של הוועדה.

גאלב מג'אדלה: עם כל הכבוד אתם לא קיבלתם מנדט של חקירה ממלכתית.

גאלב מג'אדלה: אתם קיבלתם מנדט להציע דרכים יישומיות.

גאלב מג'אדלה: אתם הצעתם דברים שונים לגמרי מאלה שהוצעו בדו"ח ועדת אור.

גאלב מג'אדלה: גם מה שאתם הצעתם ליישום, לא יושם.

גאלב מג'אדלה: מאז אוקטובר 2000 עברו 5 שנים, ולא התקדמנו כלל.

גאלב מג'אדלה: לא סגרנו שום פער ולא התמודדנו עם אף בעיית קרקע, בעיית תכנון ובנייה ובעיות כלכליות של החברה הישראלית ביישוב הערבי: אבטלה ועוני, יצירת מקומות עבודה וכו'.

גאלב מג'אדלה: טומי, אנחנו דנים כאן בעתיד של מיליון ורבע אזרחי ישראל.

גאלב מג'אדלה: לא ניתן לממשלה להמשיך לדהור קדימה מבלי שתעצור בהמלצות של הוועדה ותיישם אותן.

גאלב מג'אדלה: אני לא חשוד כגזען או לאומני.

גאלב מג'אדלה: אני מוגדר בעינך כשפוי.

גאלב מג'אדלה: אני אומר לך, שאנחנו הפעם נוביל את המאבק.

גאלב מג'אדלה: אנחנו נבוא לרחוב ונסגור את הצמתים.

טומי לפיד: מה אתה רוצה ממני?

טומי לפיד: אני לא נמצא בשלטון עכשיו.

טומי לפיד: אני בא מהאופוזיציה, אתה יושב בממשלה ובא אלי בטענות שהממשלה לא מיישמת את הדוחות.

גאלב מג'אדלה: אני בא אליך בטענות על חלקך בתקופה מסוימת שבה היית שר משפטים ועמדת בראש ועדה, ובמקום להאיץ את יישום ההמלצות הקמת ועדה נוספת ותקעת את היישום.

גאלב מג'אדלה: האם אתה משתחרר מהאחריות של התקופה שבה היית בממשלה?

טומי לפיד: על ההמלצות האלה אני מאוד גאה.

אראלה גולן: מה קרה מאז?

אראלה גולן: למה מאז שאתה בממשלה לא עושים שום דבר?

אראלה גולן: אני חושבת שהדיון צריך להיות סביב השאלה, מה עושים מעכשיו והלאה.

גאלב מג'אדלה: חה"כ לפיד, אני שמח שאתה היום באופוזיציה כי אתה בחרת בכך.

גאלב מג'אדלה: עם זאת, אני מצפה ממך כיו"ר סיעה גדולה, שאתה תירתם למאבק של ועדת הפנים ואיכות הסביבה, להאיץ בממשלה ליישם את ההמלצות.

טומי לפיד: יו"ר ועדת הפנים, חבר מפלגת עבודה שיושבת בשלטון מטיף מוסר למנהיג האופוזיציה.

גאלב מג'אדלה: אני לא מטיף, אלא מבקש ממך להירתם.

גאלב מג'אדלה: אני מטיף על התקופה שבה היית בשלטון ולא עשית כלום.

טומי לפיד: אני הגשתי המלצות.

גאלב מג'אדלה: המלצות זה לא מספיק.

טומי לפיד: אם אתה תביא ליישומן, שינוי תצביע בעד.

גאלב מג'אדלה: אם כך, יצאנו נשכרים.

גאלב מג'אדלה: אני רוצה להודות לך שהופעת בפני הוועדה.

גאלב מג'אדלה: אני בטוח שתהיה לך תרומה לעניין.

שארקי ח'טיב: אני רוצה להעמיד כמה נתונים על דיוקם.

שארקי ח'טיב: ועדת המעקב התעקשה על הקמת ועדת חקירה ממלכתית.

שארקי ח'טיב: המניע לא היה הנושא התקציבי, אלא הריגתם של 13 אזרחים על ידי ירי של שוטרי מדינתם.

שארקי ח'טיב: לא סתם עמדנו על כך שאנחנו רוצים ועדת חקירה ממלכתית.

שארקי ח'טיב: בכדי ללבן טרגדיה כזו, חייבים להקים ועדת חקירה ממלכתית.

שארקי ח'טיב: היו כל מיני גרסאות לכל מיני ועדות שהציע ברק, אבל אנחנו דחינו את זה על הסף.

שארקי ח'טיב: קמה ועדת חקירה ממלכתית בראשות השופט אור.

שארקי ח'טיב: אנחנו הופענו בפני הוועדה במשך שנתיים וחצי.

שארקי ח'טיב: ועדת אור הגישה את המלצותיה, וועדת המעקב קיבלה אותן, למרות הטענות הקשות שיש לה ולמרות הויכוח הפנימי שהיה בתוך ועדת המעקב.

שארקי ח'טיב: החלטותיה של ועדת המעקב התקבלו בהסכמה מלאה לאחר דיון מעמיק ואחראי.

שארקי ח'טיב: ועדת המעקב התייחסה למסמך הרשמי ודרשה יישום מיידי.

שארקי ח'טיב: ועדת המעקב הלכה עוד יותר רחוק ואמרה: "דוח זה והמלצותיו אלה, כשמתייחסים אליו ברצינות ובאובייקטיביות, יכול לשמש תפנית היסטורית חשובה ביחסיה של המדינה עם האזרחים הערביים,

שארקי ח'טיב: כמו כן ביחסים שבין האזרחים הערביים לאזרחים היהודים בארץ, לקראת עתיד חדש ושונה לבני שני העמים, המושתת על כבוד הדדי, שיתוף, שוויון ודמוקרטיה אמיתית".

שארקי ח'טיב: זו עמדת ועדת המעקב.

שארקי ח'טיב: ועדת המעקב סמכה את ידה על דוח ועדת החקירה הממלכתית, שכתב אותו שופט עליון יהודי ולא ערבי, היסטוריון יהודי ולא ערבי.

שארקי ח'טיב: כולנו ידענו כי בוועדת החקירה הממלכתית לא יהיו ערבים, וידענו שאלה יהיו אנשים שלא מנותקים מההוויה ומתפיסת העולם שליוותה את הקמת מדינת ישראל.

שארקי ח'טיב: למרות זאת, הסכמנו לשים את עתידנו בידם.

שארקי ח'טיב: מה שהתקבלה בתוך הממשלה, זו החלטה על הקמת ועדה פוליטית עם מנדט יותר מורחב.

שארקי ח'טיב: אנחנו לא החרמנו את ממשלת ישראל.

שארקי ח'טיב: אני אמרתי שאני מוכן להיפגש איתך כשר המשפטים.

שארקי ח'טיב: אני כיבדתי את ראש הממשלה בבית של ועדת המעקב בנצרת.

שארקי ח'טיב: אנחנו לא החרמנו אף אחד מנציגי הממשלה.

טומי לפיד: אתם החרמתם את הוועדה.

שארקי ח'טיב: אנחנו סמכנו את ידנו על ועדת החקירה הממלכתית, ועדת אור.

שארקי ח'טיב: לא יכולנו לסמוך ידנו על ועדה, שהכוונה שלה להוריד ממה שוועדת אור כתבה.

שארקי ח'טיב: 4 מתוך חברי הוועדה תקפו את הממשלה על שהקימה את הוועדה.

שארקי ח'טיב: הם אמרו שזה אתנן פוליטי למגזר הערבי.

שארקי ח'טיב: ההחרמה לא היתה החרמה אישית או החרמה של הממשלה.

שארקי ח'טיב: אנחנו לא יכולנו לבוא לוועדה פוליטית עם מנדט מורחב, שמותר לה להגיש המלצות, כאשר רוב חבריה נגד ועדת אור בכלל.

שארקי ח'טיב: ועדת אור דיברה על שוויון מוחלט, ואתם חזרתם בכם.

שארקי ח'טיב: בנושא הקרקעות, אור כתב באופן ברור ואפילו אמץ את תפיסת בית המשפט העליון, ואתם חזרתם בכם ונתליתם בתפיסת העולם של בני אילון ויתר החברים בנושא הקרקעות.

שארקי ח'טיב: יש פה חזרה משני נושאים מרכזיים, שוועדת אור החליטה עליהם.

שארקי ח'טיב: בזה צדקנו שעד היום אנחנו סומכים את ידנו רק על דוח ועדת אור.

שארקי ח'טיב: הממשלה חייבת לנקוט באקט אופרטיבי לביצוע הדוח וההמלצות שלו.

שארקי ח'טיב: המניע הוא לא מניע תקציבי, אבל הדיון הוא סביב השאלה הזו.

שארקי ח'טיב: אני אמרתי לשר המשפטים דאז, כי אני מבין את כוונותיו אבל אני לא יכול להיכנס למגרש שבו 4 אומרים לי שאני זונה.

אבישי כהן: אני מכיר את זה שהאוכלוסייה הערבית, ראשי הרשויות וחברי הכנסת הערבים לא מקבלים את המסקנות.

אבישי כהן: עם זאת, משרד ראש הממשלה, למרות חוסר שיתוף הפעולה, רואה בדו"ח הזה כלי ביצוע ונערך ליישום.

אבישי כהן: אני קצת מופתע מההתעלמות ממה שקורה בפועל בשטח.

אבישי כהן: חה"כ לפיד, אני מופתע שאתה מתעלם מנתונים פיזיים בשטח.

אבישי כהן: ראשית, ממשלת ישראל עומדת בפני תוכניות חומש ותוכניות המיועדות ל-3 שנים במגזרי המיעוטים, שנוגעים בכל התחומים שהוזכרו כאן.

אבישי כהן: באופן ברור שאינו משתמע לשני פנים, ממשלת ישראל נותנת עדיפות תקציבית בשנים האחרונות, בעיקר למגזר הדרוזי והבדואי.

אבישי כהן: היא התחילה ליישם את הנושא הזה גם במגזר הערבי.

אבישי כהן: היא תיכנס לתוכנית המשך למגזר הערבי.

אבישי כהן: בימים אלה אנחנו יושבים לדון על נושא התקציב למיעוטים כחלק מתקציב לשנת 2006.

אבישי כהן: בדיון הזה יהיו שותפים גם בכירים מהמגזר הערבי, כולל שארקי חטיב.

אבישי כהן: חברי כנסת שירצו להיות שותפים בזה, יוכלו להשתתף.

אבישי כהן: התוכנית של הממשלה לשנים הקרובות בכל הנוגע למיעוטים, תיגע ביישום של רוב המסקנות של ועדת לפיד, כאשר חלקן כבר מיושמות.

גאלב מג'אדלה: אנחנו עכשיו נמצאים בשנת 2005 ומאורעות אוקטובר היו בשנת 2000.

גאלב מג'אדלה: האם חיכיתם 5 שנים כדי לשבת על תקציבים לתוכניות?

גאלב מג'אדלה: איפה הייתם 5 שנים?

אבישי כהן: עד שנת 2004 היו קיימות תוכניות לכלל המגזרים, כאשר מעל 85% מהן בוצעו.

אבישי כהן: יש בידי את הדו"ח האחרון והסופי של תוכנית 4 שנתית למגזר הערבי.

אבישי כהן: בימים הקרובים הדו"ח הזה יועבר אליך, אל חברי הכנסת ואל ראשי הרשויות.

אבישי כהן: מעבר לתוכניות שמבוצעות בפועל, אנחנו לא ניתן שיהיה פער ואנחנו נבצע המשך לתוכניות האלה.

אבישי כהן: הנגיעה בתוכניות האלה תהיה לכל הנושאים שהועלו בדו"ח לפיד.

אבישי כהן: אני לא מדבר על נושאים חוקתיים, כמו הנושא של שירות לאומי, אלא רק על יישום של תשתיות.

אבישי כהן: זו אחריות שלי, ואני אומר זאת בוודאות.

אבישי כהן: אני יכול לומר לכם, כי כבר בשנת 2005 אנחנו עובדים על 15 אזורי תעשייה.

אבישי כהן: תקציב המינהל לאזורי פיתוח בתמ"ת הוא 24,000,000 שקלים, כאשר 20,000,000 שקלים מתוכו יועבר השנה למגזר הערבי.

אבישי כהן: כך יהיה גם בתחומים אחרים.

אבישי כהן: אני רוצה להתייחס לנושא של שכונות חדשות ובניה רוויה.

אבישי כהן: יש במשרד השיכון תקציב אדיר לשכונות חדשות.

אבישי כהן: אנחנו מנסים להוביל מהלך, שיתאפשר רק אם האוכלוסייה הערבית תלך איתנו יד ביד, כולל חברי הכנסת וראשי רשויות.

אבישי כהן: אם תהיו קצת יותר פשרניים בעניין הזה, אנחנו נצליח לקדם שכונות חדשות.

אבישי כהן: חה"כ לפיד וכל ראשי הרשויות שיושבים פה יודעים, כי בכל הנוגע לתוכניות המתאר אנחנו בעצומו של מהלך.

אבישי כהן: לפי הבטחה של שר הפנים הקודם, שאמר בוועדה לענייני מיעוטים בפני ראש הממשלה, כי עד סוף שנת 2006 יסתיימו כל הליכי תוכניות המתאר, כולל החלפות שטחים.

אבישי כהן: אני אישית אחראי לכך שגם כאשר לא נגמרת העבודה על כל תוכנית המתאר של שכונה ספציפית, אנחנו משחררים שכונות.

אבישי כהן: יש הסכמה עם משרד הפנים לאשר את התכנון, גם אם השטח הוא לא בתוך השטח המוניציפלי של הרשות הערבית.

ואסל טאהא: אדוני השר לשעבר, אתה אמרת שאין אינטרס לממשלה הזו לבצע את הדברים.

טומי לפיד: אתה לא מצטט אותי נכון.

טומי לפיד: אני אומר, שההמלצות שאני הבאתי לא בוצעו עד עכשיו.

ואסל טאהא: אז כנראה שאין אינטרס לממשלה, למשרד ראש הממשלה, לבצע אותן.

טומי לפיד: אבל הממשלה אמצה את ההמלצות שלי.

טומי לפיד: אם לא היה לה אינטרס, היא היתה דוחה אותן.

טומי לפיד: השאלה היא, מה עם היישום.

טומי לפיד: אבישי מדבר על היישום בתחום הספציפי של הקרקעות.

טומי לפיד: אני שאלתי את אילן כהן לא פעם, מה עם היישום של רשות לטיפול במיעוטים עם אדם ממונה עם סמכויות מרחיקות לכת.

טומי לפיד: לא שמעתי על זה שום דבר.

גאלב מג'אדלה: כנראה שאבישי כהן התמנה למשימה הזו.

גאלב מג'אדלה: אם הוא התמנה למשימה הזו, אז צריך להודיע על כך.

אבישי כהן: זה הועלה בוועדת השרים האחרונה, והנושא הזה מטופל.

גאלב מג'אדלה: אנחנו משחררים את חה"כ לפיד, שיש לו התחייבויות נוספות.

גאלב מג'אדלה: תודה רבה לך שבאת לדיון היום.

שארקי ח'טיב: אני רוצה לגעת בשני נושאים בתוך התחום התקציבי, שמשליך ישירות על כל המגזר הערבי.

שארקי ח'טיב: לאחר הטרגדיה, ב-22 באוקטובר, הממשלה קיבלה החלטה על תוכנית רב שנתית.

שארקי ח'טיב: היא רצתה לרצות את המגזר הערבי, למרות שהתקציבים שהיא החליטה עליהם, היו תקציבים זעומים.

שארקי ח'טיב: היו שתי ההנחות היסוד של התוכנית הזו שכללה 4 מיליארד.

שארקי ח'טיב: הממשלה מצאה אז כי בכל המשרדים הממשלתיים, מה שמוקצה למגזר הערבי הוא חצי מיליארד שקלים.

שארקי ח'טיב: בכדי להניע מנגנון התחלתי לסגירת הפערים, היא החליטה להוסיף חצי מיליארד שקל אוצרי לסכום הקיים.

שארקי ח'טיב: מיד לאחר ההחלטה הזו, היא חזרה בה ואמרה שרק כ-200,000,000 שקלים יהיו אוצרי ו-300,000,000 שקלים יהיו הסטה.

שארקי ח'טיב: אמרו לנו, מה אכפת לכם.

שארקי ח'טיב: העיקר שכל שנה תקבלו חצי מיליארד תוספת בכל שנה החל משנת 2001.

שארקי ח'טיב: היום אנחנו כבר בשנת 2005.

שארקי ח'טיב: הממשלה הקימה צוות שיעקוב אחרי ההשקעה של הממשלה במגזר הערבי.

שארקי ח'טיב: בדו"ח שקיבלתי, עולה כי הממשלה השקיעה עד היום במגזר הערבי – 2.6 מיליארד שקל.

שארקי ח'טיב: כלומר, כל שנה היא הקצתה רק 150,000,000 שקלים חדשים.

שארקי ח'טיב: אני חייב לציין, כי יצחקי, שהיה מנכ"ל משרד ראש הממשלה, שמר על קשר עם ועד הרשויות המקומיות, אבל מאז שהתמנה מנכ"ל חדש, חוץ מפגישת היכרות אחת, קיים נתק בינינו לבין משרד ראש הממשלה.

שארקי ח'טיב: רק כלפני שבועיים אבישי התקשר אלי ואמר לי, שהכינו את התקציב והם מתנתקים מהתוכנית.

שארקי ח'טיב: אם הממשלה מתכוונת להמשיך במנגנון של סגירת פערים, לא נדרשים 60,000,000 שקלים או 80,000,000 שקלים חדשים, אלא 600,000,000 שקלים לאורך הרבה שנים.

שארקי ח'טיב: אנחנו מציאותיים.

שארקי ח'טיב: אני הייתי יכול לומר שאני רוצה לסגור את הפערים תוך 5 שנים.

שארקי ח'טיב: אני מציאותי.

שארקי ח'טיב: אני יודע שלא נגיע לזה תוך 5 שנים, אבל אם הממשלה תקצה את הסכום הזה, זה יניע תהליך של שוויון.

שארקי ח'טיב: הנקודה השנייה שאני רוצה להתייחס אליה, היא מצבן של הרשויות המקומיות.

שארקי ח'טיב: המרכז לשלטון מקומי חילק נתונים בדוחות הכספיים, אבל אלה נתונים מטעים.

שארקי ח'טיב: הוקמו הרבה ועדות משותפות לשלטון המקומי ולשלטון המרכזי.

שארקי ח'טיב: תקציב המענקים גדל בשנים האחרונות, אבל זה לא כתוצאה ששופר מצב הרשויות המקומיות.

שארקי ח'טיב: בשנת 1993 הוקמה ועדת סואן, שדיברה על הוצאה נורמטיבית מול הכנסה נורמטיבית, כאשר ההפרש בין אלה הוא מענק האיזון.

שארקי ח'טיב: יש מחסור של הכנסה עצמית במגזר הערבי.

שארקי ח'טיב: אין אזורי תעשייה ותעסוקה.

שארקי ח'טיב: הרכב הארנונה במגזר הערבי הוא 90% מגורים ו-10% חנויות או מכולות שכונתיות.

שארקי ח'טיב: במגזר היהודי, הארנונה בנויה מ-70% תעשייה ומסחר ו-30% מגורים.

שארקי ח'טיב: למרות שגדל מענק האיזון, ההוצאה לנפש, רמת השירותים במגזר הערבי עדיין אינה מגיעה ל-50% מרמת השירותים במגזר היהודי.

שארקי ח'טיב: מענק האיזון ברשויות המקומיות הערביות היווה כ- 45%.

שארקי ח'טיב: כאשר הורידו את זה באופן רוחבי, הפכו את אי השוויון, לגדול יותר.

שארקי ח'טיב: אמרה את זה גם ועדה של בנק ישראל וגם ועדה שעמד בראשה אפרתי, מנהל המינהל, שהיה מנכ"ל משרד הפנים לשעבר.

שארקי ח'טיב: דוקטור בן דוד, חוקר מאוניברסיטת תל אביב, גם כן אמר את הדברים האלה.

שארקי ח'טיב: כולם אמרו שלא לקחו בחשבון את השוני הקיים בתוך השלטון המקומי.

שארקי ח'טיב: לא לקחו בחשבון שמענק האיזון מהווה נתח די גדול בתקציב הרגיל, כאשר יש רשויות אחרות עבורן מענק האיזון מהווה רק 10%.

שארקי ח'טיב: החיתוך הזה של המאזן במשך השנתיים האחרונות, חיסל את הרשויות הערביות, וחיסל את השירותים הבסיסיים בתוך הרשויות המקומיות הערביות.

שארקי ח'טיב: אני מתריע פה ואומר, כי במידה וכל התקצוב המרחבי והמערכתי לרשויות המקומיות הערביות לא ישתנה, תהיה קטסטרופה והאחריות לתוצאות תהיה של הממשלה.

מטאר עומר: עד היום לא יושם שום דבר.

מטאר עומר: אנחנו מקבלים רק מס שפתיים ולא מתקדמים קדימה.

מטאר עומר: יש לנו חדרים לא ראויים לכיתות לימוד.

מטאר עומר: את תקציבי הפיתוח התנו את זה בהלוואה לטווח ארוך.

מטאר עומר: אין לנו תשתיות, אין כבישים ואין לנו מבני ציבור וחינוך ראויים.

מטאר עומר: יש לנו גם בעיה עם המינהל.

מטאר עומר: יש המון אדמות שנתנו לצורך כבישים.

מטאר עומר: כאשר אנחנו רוצים לחכור חלקת אדמה של דונם או שניים, מוציאים לנו את הנשמה.

מטאר עומר: עסקת חליפין של שטחים תקועה כבר 5 שנים.

מטאר עומר: יש לנו מגרשים שהדרך אליהם ראויה, אבל את אף אחד זה לא מעניין.

מטאר עומר: צוחקים לנו בפנים, ואנחנו מסתובבים בין המשרדים כמו כלבים ולא מקבלים כלום.

מטאר עומר: המצב קטסטרופלי.

מטאר עומר: אנחנו הפכנו למקבצי נדבות ולבני ערובה.

מטאר עומר: כולנו אזרחי מדינה, וכולנו צריכים להיות שווים ולקבל את אותו יחס.

מטאר עומר: צריך להפסיק עם ההפליה הקיימת.

מטאר עומר: אנחנו כל הזמן שומעים הבטחות, אבל אנחנו לא מקבלים כלום.

קאסם עווד: כולנו יודעים על חוסר ההתייחסות למגזר הערבי.

קאסם עווד: זה דבר שנמשך כבר שנים רבות.

קאסם עווד: אני מקווה, כי מהוועדה הזו ייצא עשן לבן.

קאסם עווד: אנחנו ראשי הרשויות מסתובבים כל הזמן בין המשרדים השונים ולא מקבלים את היחס הראוי.

קאסם עווד: בשנת 2000 הגשנו בג"צ על ההפליה הקיימת.

קאסם עווד: אנחנו קרובים לגבול הצפוני, כמו שבי ציון.

קאסם עווד: אנחנו אפילו יותר קרובים לגבול.

קאסם עווד: אנחנו ישבנו עם אביגדור יצחקי, וביקשנו שיתייחסו גם אלינו כיישובי קו עימות, אבל לא היתה אוזן קשבת.

קאסם עווד: בשנת 2002 פסק הדין קבע, כי מזרעה היא יישוב קו עימות.

קאסם עווד: מהר מאוד התברר לנו כי מדובר ביישוב קו עימות עם דיאטה, ללא הקלה במס.

קאסם עווד: עתרנו לבג"צ שוב, והנושא נמצא כבר שנתיים בדיון.

קאסם עווד: קיבלנו הודעה שאומרת: "המשך הדיון בעתירה, בהתחשבות בהודעת הממשלה, יידחה עד לאחר מתן פסק דין בבג"צ 11163/03", שזה הבג"צ של עדלה ומוסוואה על ההפליה במגזר הערבי.

קאסם עווד: הנושא שלנו הצודק מעוכב בבית המשפט.

קאסם עווד: אנחנו אמנם חלק מהמגזר הערבי ואנחנו גאים בזה, אבל כדי לעצור את החלטת בית המשפט בבג"צ שאנחנו הגשנו תלו את הנושא שלנו בוועדה המכובדת הזו ובהחלטותיה.

קאסם עווד: אולי זה יימשך עוד שנתיים-שלוש, ואז מה תהיינה התוצאות?

ואסל טאהא: לאיזו ועדה אתה מתכוון?

דני גרא: היתה עתירה כוללת של עדלה ומוסאווה, והתלו את ההחלטה על מזרעה בדיון הכולל של העתירה הזו על כלל היישובים הערביים.

שארקי ח'טיב: על אזורי פיתוח.

גאלב מג'אדלה: מליאת הכנסת אישרה אתמול רשימה של 30 יישובים, שיזכו להקלה במס.

גאלב מג'אדלה: ברשימה הזו היו 44 יישובים, שנמצאים באזורי קו עימות בדרום.

גאלב מג'אדלה: בייגה שוחט הציע את ערד ועוד 2 מועצות אזוריות.

גאלב מג'אדלה: חה"כ בנלולו, אמר שהם לא שייכים לאזורי פיתוח, והוא מציע את חצור הגלילית ואת בית שאן.

גאלב מג'אדלה: הצביעו וזה עבר.

גאלב מג'אדלה: חה"כ ג'ומס אמר שמזרעה שבצפון היא קו עימות, והצביעו 5 חברים בלבד וזה לא עבר.

קאסם עווד: כל שם של יישוב שהועלה בישיבה עבר, חוץ ממזרעה.

קאסם עווד: לפי הקריטריונים שקבעה ממשלת ישראל, רק אנחנו עומדים בהם.

קאסם עווד: אנחנו מבקשים את התערבות

קאסם עווד: כם בנושא הזה.

קאסם עווד: אנחנו מבקשים להביא את זה לחקיקה.

קאסם עווד: אנחנו כבר שנתיים וחצי מחכים להחלטת בית המשפט.

קאסם עווד: זו הפליה.

קאסם עווד: אני מבקש את התערבותכם בעניין.

אבישי כהן: אם אתם תביאו את מזרעה לדיון, משרד ראש הממשלה יתמוך בזה.

גאלב מג'אדלה: אבל למה לא צרפו את מזרעה מלכתחילה?

גאלב מג'אדלה: הרי בין מזרעה לנהרייה מפריד רק כביש ראשי אחד.

אבישי כהן: אני מסכים איתך.

גאלב מג'אדלה: חצור רחוק מהגבול הרבה יותר מאשר מזרעה.

גאלב מג'אדלה: למה כללו שלשום במליאת הכנסת את מזרעה ברשימת יישובי העימות?

אבישי כהן: אין לי שליטה על הצבעות של חברי כנסת.

גאלב מג'אדלה: זה לא עניין של הצבעת חברי כנסת, אלא עניין של החלטת ממשלה.

גאלב מג'אדלה: שר האוצר היה צריך לכלול את מזרעה ברשימת היישובים.

גאלב מג'אדלה: אני הגעתי בדקה ה-90 וכאשר ראיתי שהחברים לא מצביעים עבור יישובים ערביים, הצבעתי נגד למרות שאני בקואליציה.

גאלב מג'אדלה: כל חבר כנסת הכניס את היישוב שמעניין אותו, ומזרעה ויישובים ערביים אחרים נפלו בין הכיסאות.

גאלב מג'אדלה: כיוון שראיתי ככה,

גאלב מג'אדלה: הצבעתי נגד.

גאלב מג'אדלה: איפה היה משרד ראש הממשלה?

גאלב מג'אדלה: מדוע ראש הממשלה לא בא ואמר, שזה לא יכול להיות שמביאים רשימה שכוללת 34 יישובים יהודיים ואין בה אפילו יישוב ערבי אחד שבג"צ פסק לטובתו.

גאלב מג'אדלה: האם שר האוצר לא מכבד את החלטת בג"צ?

אבישי כהן: הנושא הזה יועבר לאילן, ואנחנו נבדוק מה אנחנו יכולים לעשות בנושא.

גאלב מג'אדלה: יש פה צדק.

גאלב מג'אדלה: אנחנו נוציא מכתב למשרד ראש הממשלה בעניין הזה, אתם תעבירו את זה לאוצר ובאחת מישיבות הכנסת הקרובות אתם תצטרכו להביא את זה לאישור.

אבישי כהן: אני מקבל את דבריך.

אבישי כהן: אנחנו נטפל בזה.

גאלב מג'אדלה: אנחנו רוצים לשמוע את משרד השיכון.

גאלב מג'אדלה: אנחנו מודעים למדיניות המתקנת של שר השיכון בנושא היישוב הערבי.

גאלב מג'אדלה: יישר כוח.

גאלב מג'אדלה: אנחנו מצפים מכם, שאתם תעשו את זה באופן הכי יישומי.

שארקי ח'טיב: בפגישה איתנו אמר שר השיכון, "גנבו לכם 220,000,000 שקלים, ואני אעבוד על זה שיחזירו לכם את זה".

סימונה טסטה: זה נכון.

סימונה טסטה: עובדים על זה.

סימונה טסטה: אנחנו מנסים השנה להגדיל את התקציב למגזר הערבי.

סימונה טסטה: בכל מקרה, אני רוצה לספר על המדיניות ופעילות משרד השיכון בשנים הבאות.

סימונה טסטה: חלק מהתב"עות יועברו ממינהל מקרקעי ישראל למשרד השיכון, ומשרד השיכון ימשיך לקדם את השכונות החדשות ביישובים הערביים.

סימונה טסטה: הכוונה היא, ליצור יישובים מודרניים בבנייה סמי רוויה, כאשר קיבלנו הקלות להגדרת הבנייה הרוויה.

סימונה טסטה: על פי החלטת הממשלה, הבניה הרוויה היא בצפיפות של 6 יחידות דיור לדונם.

סימונה טסטה: בתיאום עם אגף תקציבים, יינתן תקציב לבנייה רוויה בצפיפות של 4.6 יחידות לדונם, 3 יחידות על מגרש של 650 מטר.

סימונה טסטה: הכוונה היא ליצור פיתוח מודרני על פי הכללים שמקובלים במגזר היהודי, משק סגור, כאשר כל נושא הפיתוח הוא חלק מתהליך הבנייה.

סימונה טסטה: אנחנו יודעים, התהליך של בנייה רוויה במגזר הערבי יהיה בצורה הדרגתית, ולכן התהליך של הטמעות העבודה שלנו יהיה הדרגתי.

סימונה טסטה: אנחנו מדברים על פיתוח של טיפוסי בנייה שיאפשרו בנייה רוויה, אבל עם כניסות נפרדות.

סימונה טסטה: תהיה תוכנית תב"ע שתאפשר גם בנייה רוויה וגם תחושה של פרטיות לאזרחים.

סימונה טסטה: בנוסף, יש תוכנית לשיווק מגרשים לבנייה עצמית למשפחות על פי בחירת הרוכשים.

סימונה טסטה: אנחנו מדברים על בחירה אישית ולא על מכרז חיצוני.

סימונה טסטה: אנחנו מנסים למצוא את דרכים לכך שגם תהיה בנייה רוויה וגם ייענו הצרכים של המגזר.

מטאר עומר: במגרשים האלה שמוכרים מדובר גם על בנייה רוויה.

מטאר עומר: מחייבים משפחות שיקנו את המגרש.

סימונה טסטה: הכוונה היא לכוון את זה, כדי שגם עלויות הפיתוח יהיו יותר נמוכות.

גאלב מג'אדלה: אני רוצה לומר לך, שאין בעיה.

גאלב מג'אדלה: בשכונה שלי, שהיא שכונה חדשה, כבר יש 4 בתים להשכרה.

גאלב מג'אדלה: אנשים כועסים על הבעלים, מדוע הם העדיפו מישהו אחר על פניהם.

גאלב מג'אדלה: הביקוש והצרכים הם הרבה יותר חזקים מהמציאות.

גאלב מג'אדלה: גם השר שלך חושב שיש בעיה.

גאלב מג'אדלה: אני מדבר איתך על עיר שהיא במתכונת של כפר ולא על עיר כמו נצרת ושפרעם, שמגורים בשכר דירה קיימים כבר כמה שנים טובות שם.

גאלב מג'אדלה: אם מישהו רצה לגור בשכר דירה ביישוב שלי לפני 4 שנים, זה היה בלתי אפשרי.

גאלב מג'אדלה: אף אחד לא היה מוכן להסכים לזה.

גאלב מג'אדלה: לא היה מי שישכיר ולא היה מי שמעוניין לשכור.

גאלב מג'אדלה: במציאות של היום, התוכנית שלכם יכולה להתקבל במידה ותעשו אותה בחוכמה ותתאימו אותה לצרכים של האוכלוסייה.

גאלב מג'אדלה: יישר כוח.

עלי חדר זידאן: היה לי הכבוד להופיע בפני ועדת אור, ואני מקווה שהיה לי אחוז קטן בשפיכת אור על האמת.

עלי חדר זידאן: היום יש לי הכבוד לעבוד עם שר פנים שמאמין בצורך יישום מסקנות ועדת אור.

עלי חדר זידאן: אני רוצה להביא דוגמאות לכך, שכאשר שר מאמין בצורך ביישום ההמלצות יכול לקדם ולעשות.

עלי חדר זידאן: לדוגמא, מענקי האיזון.

עלי חדר זידאן: השר החליט להעלות את מענקי האיזון למגזר הערבי ב-25%, לעומת 14% במגזר היהודי, וזאת במטרה לקדם את השוויון בין רשויות ערביות לרשויות יהודיות.

עלי חדר זידאן: השר החליט גם, כי כל תקציב הפיתוח של שנת 2005 יועבר לנגב ולגליל.

עלי חדר זידאן: השר גם דואג לתת עדיפות לרשויות ערביות, במטרה לקדם את נושא השוויון.

עלי חדר זידאן: בנוסף, ישנו זירוז לקידום תוכניות המתאר של המגזר הערבי, במיוחד בנגב.

עלי חדר זידאן: השר עוקב אישית כל חודש אחר קידום תוכניות המתאר.

עלי חדר זידאן: אני רוצה להביא לדוגמא את הנושא של אדמות רוחה.

עלי חדר זידאן: אם היה שר אחר, אני מאמין שגורלן של ההמלצות של ועדת השרים שהוקמה למטרה זו, היה לאחר 10 שנים או יותר.

עלי חדר זידאן: בגלל שר שמאמין בקידום הנושא, אנחנו הצלחנו לעשות את זה תוך 3 חודשים מאז החלטת השר לקדם את הנושא.

עלי חדר זידאן: הוכנו צווים, הוכנו מפות והכל נחתם.

עלי חדר זידאן: אני מקווה, שזה ימנע הריסות ויקדם תכנון לטובת המגזר.

עלי חדר זידאן: אני רוצה לדבר גם על אזורי תעשייה משותפים.

עלי חדר זידאן: בעבר הוקמו אזורי תעשייה כאלה, כאשר המגזר הערבי קיבל רק את האבק ואת הנזקים.

עלי חדר זידאן: היום השר החליט, שהרשויות המקומיות הערביות יהיו שותפות גם כן בהכנסות או ברווחים של אזורי תעשייה אלה.

עלי חדר זידאן: הדוגמא לכך היא אזור התעשייה בכפר קנא.

אבישי כהן: זה חלק מההחלטה על אזורי תעשייה.

עלי חדר זידאן: השר מקדם את זה הלכה למעשה.

עלי חדר זידאן: הוא דואג להגדלת ההכנסות העצמאיות, כאשר האזורים האלה יהיו אזורים משותפים גם בהכנסות.

עלי חדר זידאן: אני מקווה שתהיה התעניינות ודאגה מיוחדת לביצוע המלצת ועדת אור גם ביתר משרדי הממשלה.

עלי חדר זידאן: למשל, של משרד החינוך.

עלי חדר זידאן: יש הרבה חדרים שכורים ולא תקניים במערכת החינוך במגזר הערבי.

עלי חדר זידאן: בנושא הרווחה והתשתיות, יש מחסור גדול.

עלי חדר זידאן: וצריך להשקיע ולהקצות הרבה משאבים למגזר.

עלי חדר זידאן: אני מאמין ששר הפנים דואג לעשות את זה בצורה מאוד מכובדת והוא מהווה דוגמא ליישום המלצות ועדת אור.

ואסל טאהא: מי ששומע את נציגי משרדי הממשלה, חושב שהכל טוב ויפה.

ואסל טאהא: אם כך, מדוע המצב כל כך רע בשטח?

ואסל טאהא: למה כל הרשויות עומדות בפני קריסה?

ואסל טאהא: אנחנו ביקשנו שייערך סקר צרכים אמיתי, ולא כפי שהיה.

ואסל טאהא: ביקרו אצל פקידים וכתבו שם על דף עלוב את הנתונים.

ואסל טאהא: הממשלה חייבת לעשות סקר צרכים אמיתי, שידגיש את הצרכים האמיתיים שחסרים במגזר הערבי.

ואסל טאהא: במישור המוניציפלי, צריך לקבוע יעדים.

ואסל טאהא: שולפים חצי תוכנית משם, חצי סעיף משם, סעיף מוועדת לפיד וסעיף מוועדת אור ומגדירים זאת תוכנית פיתוח המגזר הערבי.

ואסל טאהא: כך אנחנו לא נגיע לשום פתרון.

ואסל טאהא: מבלי שהממשלה תקבע יעדים אמיתיים במישור המוניציפלי, במישור הדיור, במישור הקרקע ותערב את מינהל מקרקעי ישראל שישנה את הקונספציה כלפי המגזר הערבי, לא יקרה כלום והפער רק ילך ויגדל.

ואסל טאהא: בשנת 2005 משרד השיכון הקצה 76,000,000 שקלים לסקטור הערבי.

ואסל טאהא: כמה זה מהווה מסך הכל התקציב של ,המשרד?

ואסל טאהא: אחוז אחד בלבד.

ואסל טאהא: האם כך נוכל לסגור את הפער.

ואסל טאהא: תקציב הפיתוח של משרד השיכון מגיע ל-4.5 מיליארד שקלים.

ואסל טאהא: כמה הקצתם לסקטור הערבי על מנת לסגור את הפער הקיים?

ואסל טאהא: 1.7%.

ואסל טאהא: מספיק לזרוק חול בעיניים שלנו.

ואסל טאהא: לא נוכל לשמוע עוד.

ואסל טאהא: לפחות בדיווחים שלכם תגידו אמת.

ואסל טאהא: האנשים שיושבים כאן מבינים את הדברים.

ואסל טאהא: ב-1.7% לא מחלצים את המגזר הערבי ממצוקת הדיור.

ואסל טאהא: היו"ר אמר כבר שיש היום ביקוש.

ואסל טאהא: היום יש ביקוש ויש שינוי דרסטי.

ואסל טאהא: יש ביקוש, מפני שיש מצוקה ואין תחליף.

ואסל טאהא: אין תוכניות מתאר, לא מפשירים קרקע כראוי בכל כפר ולכן גם לבנייה רוויה יש ביקוש.

ואסל טאהא: הממשלה צריכה לקבוע יעדים ומשרד ראש הממשלה צריך לקבוע יעדים.

ואסל טאהא: שמעתי כי השר הורה כי 25% תוספת למענקי האיזון של הסקטור הערבי, אבל גם כך לא מגיעים לרמה של שנת2002.

ואסל טאהא: אתם רק מחזירים את מה שלקחתם מהסקטור הערבי.

ואסל טאהא: הפער יגדל ויתרחב, ובסופו של דבר יהיה פיצוץ.

ואסל טאהא: לאנשים יש כוח לספוג עד רמה מסוימת.

ואסל טאהא: לא רוצים ליישם את מסקנות ועדת אור ומסננים אותה דרך ועדת לפיד, ובוועדת לפיד אומרים כי יש רק תחושה של הפליה.

ואסל טאהא: בסופו של דבר מטילים את האשמה על מנהיגי הסקטור הערבי.

דניאלה במברג-אנוש: שארקי חטיב אמר את כל הדברים שהיו על קצה לשוני להגיב, והתאפקתי שלא להתפרץ.

דניאלה במברג-אנוש: אין ספק שהתשובות של חה"כ לפיד היתה מריחה לטיעונים שנשמעו כאן.

דניאלה במברג-אנוש: הדברים זועקים לשטח.

דניאלה במברג-אנוש: אני רוצה לומר שעקב פקודת מס הכנסה שעברה בקריאה שנייה ושלישית בשבוע שעבר והכלילה רק חלק מהיישובים, האגודה לזכויות האזרח עומדת ושוקלת לגבי הגשת עתירה.

גלעד בוק: רציתי להבהיר כמה נתונים, בתור מי שכתב, ריכז וליווה את התהליך של כתיבת הדו"ח, שהיה עבורי תהליך חדש.

גלעד בוק: מבחינת תפיסת עולמו של היועץ המשפטי לממשלה, הממשלה לא מאמצת דו"ח כפי שהוא, כיוון שיש לו הרבה צדדים.

גלעד בוק: הממשלה נותנת לוועדה יישומית ללמוד את הדו"ח ולהוציא ממנו את הדברים האופרטיביים.

גלעד בוק: זה המנדט של ועדת השרים לעניין יישום ועדת אור.

גלעד בוק: היא צריכה ליישם ולהבהרת עמדות הממשלה, ולתת המלצות נוספות ככל שיידרש, שזה ההמלצות שניתנו בנוגע לשבוע הסובלנות והקמת רשות לקידום מיעוטים וכו'.

גלעד בוק: היו"ר התייחס לכך שעברו 5 שנים מאז האירוע, אבל דו"ח אור עצמו פורסם בספטמבר 2003.

גלעד בוק: המלצות ועדת לפיד אומצו ביוני 2004 ברוב ענק בממשלה.

גלעד בוק: נכון שהוועדה פה מתייחסת בעיקר למגזר הערבי, אבל יש שני שערים עיקריים בדו"ח, המלצות בעניין המגזר הערבי והמלצות בעניין המשרד לביטחון פנים ומשטרת ישראל.

גלעד בוק: גם התקציבים שהוכרו על ידי המועצה לביטחון לאומי והתוצרים שמשטרת ישראל והמשרד לביטחון פנים עשו בשטח, חלקם הגדול נצבע עוד לפני הגשת מסקנות ועדת אור.

גלעד בוק: אני רוצה להזכיר, כי בוועדת השרים הזו היתה מעורבות מאוד טובה של השרים עצמם ושל הדרגים הבכירים של כל משרדי הממשלה.

גלעד בוק: היועץ המשפטי לשעבר, אליקים רובינשטיין, שהנושא של המגזר הערבי קרוב מאוד ללבו, כתב על זה הרבה וליווה את הוועדה באופן צמוד.

גאלב מג'אדלה: אנחנו לא מאשימים את היועץ המשפטי לממשלה.

גאלב מג'אדלה: אתה מגן עליו כאילו הוא מואשם.

גאלב מג'אדלה: כדאי שלא תמכור לנו מילים ומשחקי מילים.

גאלב מג'אדלה: היועץ המשפטי דאז, השופט בעליון היום, כבודו במקומו מונח.

גאלב מג'אדלה: הוא לא הממשלה.

גאלב מג'אדלה: הוא לא אחראי על היישום.

גאלב מג'אדלה: תתרכז במערכת היישומית.

גלעד בוק: אני מתרכז במערכת היישומית, כיוון שחלק מהנהלים ומהדברים שנקבעו בהמלצות ואומצו על ידי הממשלה, הם דברים שקשורים לממשלת ישראל ולתביעה הכללית.

גאלב מג'אדלה: אנחנו דנים עכשיו על הפאן האזרחי.

גלעד בוק: העדפה מתקנת זה נושא אזרחי.

גאלב מג'אדלה: הרכב הוועדה והאנשים שתרמו רבות, זה לא עניין לדיון עכשיו.

גלעד בוק: אני חשבתי שוועדת הפנים ואיכות הסביבה תדע מהו התהליך שעשינו ברמה הממשלתית האופרטיבית, ומהו התהליך הקיים של המעקב במערכת הממשלתית לביצוע ההחלטות האלה.

גלעד בוק: המועצה לביטחון לאומי התבקשה למפות את כל החלטות הממשלה שקדמו לזה.

גלעד בוק: עשינו תהליך של מיפוי של כל החלטות התקציביות במישור של תעשייה, של חינוך וכו', כדי שיהיה יישור קו וראייה כוללת של הכל.

גלעד בוק: הנגזרת של הדו"ח הזה היא עשרות החלטות ממשלה שנמצאות במעקב.

גלעד בוק: אנחנו השתתפנו בדיון של ועדת השרים לעניין המגזר הלא יהודי בראשות ראש הממשלה לפני מספר שבועות, ובה כל משרדי הממשלה סקרו את אופרטיבית את החלטות הממשלה, ודיווחו מה בוצע.

גלעד בוק: אני יכול לומר, כי בכל מה שקשור למשרד המשפטים יש מעקב צמוד של משרד ראש הממשלה ושל יועציו האישיים של ראש הממשלה שמתעסקים בתחום, על ידי בקרה ומעקב אחרי ההתקדמות והאכיפה.

גלעד בוק: בשבועות האחרונים יצא לי לבדוק את יישום הדברים במשרד לביטחון פנים ומשטרת ישראל, ומצאתי כי הדו"ח מיושם במלואו.

גלעד בוק: יש להם צוותי מעקב בראשות ראש אג"ם, והם עושים מעקב אופרטיבי על ההחלטות של השער השני.

גלעד בוק: לגבי השער הראשון, אני הייתי אישית הייתי שותף לחלק מהדברים, כמו יום הסובלנות ושבוע לימוד האחר.

גלעד בוק: הרעיון של הקמת רשות למגזרי מיעוטים, הוצג בוועדת השרים האחרונה.

גלעד בוק: המשנה לראשות הממשלה, מר פרס, ביקש שלא לקבל את ההחלטה כדי לבחון את העסק מחדש, ולכן ערכנו כמה דיונים פנימיים בנוגע להרכב ותפקידה של הרשות עצמה.

גלעד בוק: יש עבודה מתמשכת כלל משרדית עם מעקב של מזכירות ראש הממשלה.

גלעד בוק: עשרות רבות של החלטות הממשלה אומצו.

עבד-אלמאלכ דהאמשה: אני הייתי מציע, שאנחנו כוועדה נשאל כל משרד, מה עשה עד היום.

עבד-אלמאלכ דהאמשה: יועץ שר הפנים אמר שהשר שלו מאמץ את המסקנות ומיישם אותן בפועל.

עבד-אלמאלכ דהאמשה: אני רוצה שגם המשרדים האחרים יענו על השאלה הזו.

עבד-אלמאלכ דהאמשה: שם הוועדה, ועדת השרים לענייני המגזר הלא יהודי.

עבד-אלמאלכ דהאמשה: מתי תכירו בנו?

עבד-אלמאלכ דהאמשה: מתי תבינו שאנחנו קיימים?

עבד-אלמאלכ דהאמשה: כמה מגזרים יש במדינה הזו?

עבד-אלמאלכ דהאמשה: יו"ר הכנסת נכנס חודשיים-שלושה אחרי הקדנציה התחילה ואמר בדבריו על הבמה, "המגזר הלא יהודי...".

עבד-אלמאלכ דהאמשה: אני שאלתי אותו מי אלה המיעוטים.

עבד-אלמאלכ דהאמשה: אמרתי לו, תגיד ערבים.

עבד-אלמאלכ דהאמשה: כל עוד שאתם לא מכירים בעובדה שאנחנו קיימים, שאנחנו חלק מהחברה, המדינה והקיום כאן, כל עוד שאנחנו מוקצים ונקראים בשמות כל כך ממדרים, אנחנו לא נתקדם.

עבד-אלמאלכ דהאמשה: המדיניות הזו מכוונת להתעלם מקיומנו, ומטרתה להמשיך להעמיק את ההפליה.

עבד-אלמאלכ דהאמשה: לא יקום, ולא יהיה.

עבד-אלמאלכ דהאמשה: כל אחד ישאל את השר שלו, האם הוא הכיר בהמלצות ועדת אור.

עבד-אלמאלכ דהאמשה: ועדת אור לא דיברה על מיעוטים, היא דיברה על הדברים באופן מפורש.

עבד-אלמאלכ דהאמשה: כל עוד שהיסודות האלה לא מונחים, הדברים רק יהיו יותר גרועים.

גאלב מג'אדלה: לי אין ספק שלכולם כאן יש רצון טוב להתמודד עם הבעיות.

גאלב מג'אדלה: עם זאת, אתם צריכים להבין שמבחן התוצאה הוא הקובע.

גאלב מג'אדלה: להניף דגלים, להציג תזכירים ולהעלות מספרים, זה בסדר.

גאלב מג'אדלה: מחר בבוקר כל אחד יתעורר, יצא החוצה ויראה את המציאות.

גאלב מג'אדלה: האבטלה ביישוב הערבי עולה.

גאלב מג'אדלה: העוני גדל.

גאלב מג'אדלה: אבישי כהן, אתה יודע כמה ילדים נמצאים מתחת לקו העוני ביישוב הערבי.

גאלב מג'אדלה: אתם צריכים לשאול את עצמכם את כל השאלות האלה.

גאלב מג'אדלה: כמה חדרי לימוד חסרים במגזר הערבי?

גאלב מג'אדלה: אני בעד להסתכל על החצי הכוס המלאה.

גאלב מג'אדלה: אני בעד לבחון את המאמצים הכבירים שאתם עושים בצוותים ובוועדות, אבל אתם גם צריכים לתת תשובה לאבא שאין לו לתת לילד שקל על מנת לקנות שקית במבה בדרך לגן.

גאלב מג'אדלה: סקרים, מילים והצהרות לא יבואו במקום הבמבה הזו.

גאלב מג'אדלה: מדוע אמרתי לטומי לפיד, כי הוא חושב שאני שפוי?

גאלב מג'אדלה: כי אני מכיר אותו.

גאלב מג'אדלה: הלכתי לשיטתו.

גאלב מג'אדלה: האם אני יכול להרשות לעצמי להסתכל בעיניים לאנשים שאין להם כסף לשלוח את הילדים שלהם לבית הספר.

גאלב מג'אדלה: יש ילדים שמתרחצים פעמיים בשבוע.

גאלב מג'אדלה: יש משפחות של 10 נפשות שגרים בדירה בגודל 60 מטר.

גאלב מג'אדלה: יש משפחות בהן האבא מובטל 4-5 שנים.

גאלב מג'אדלה: זו המציאות שאנחנו חיים בה.

גאלב מג'אדלה: זה נכון שאנחנו לנים בירושלים פעמיים בשבוע, אבל אנחנו חוזרים לבית.

גאלב מג'אדלה: אבישי, אני מוכן לקחת אותך לראות את המציאות בשטח.

גאלב מג'אדלה: אני יודע שיש רצון טוב לראש הממשלה, וכי בזמן האחרון הוא מכנס ועדת שרים לענייני ערבים, אבל בשטח חסרות 1,700 כיתות לימוד, 50% מהילדים הערביים נמצאים מתחת לקו העוני ואחוז האבטלה עולה.

גאלב מג'אדלה: לפני 20 שנה היינו מבלים 5-6 שעות בדרך הלוך חזור לעבודה בתל אביב וחיפה.

גאלב מג'אדלה: אדם שלא יכול לדאוג לפרנסה לילדים שלו, הוא גם לא יכול לחנך את הילדים שלו.

גאלב מג'אדלה: אני לא מבקש ממך להתחיל ולהילחם בסמים, בפשע ובאלימות.

גאלב מג'אדלה: אנחנו פה לא נעשה לכם הנחות.

גאלב מג'אדלה: אנחנו גם לא נעשה הנחות לראש הממשלה.

גאלב מג'אדלה: אנחנו רוצים לעמוד על זכותנו לחיות בכבוד כאזרחי המדינה.

גאלב מג'אדלה: זו חובתנו.

גאלב מג'אדלה: אנחנו עושים את זה למען עצמנו, ועל זכותנו לחיות בכבוד לא נוותר.

גאלב מג'אדלה: לא אכפת לי מה יגידו עלי בלשכת ראש הממשלה.

גאלב מג'אדלה: אם אתם רוצים לראות בנו פרטנר ושנתמודד ביחד עם הבעיות, בבקשה.

גאלב מג'אדלה: אם אתם רוצים שאנחנו נעמוד מנגד ונתחיל ליזום דברים שיכאיבו לכם, אנחנו גם מוכנים.

גאלב מג'אדלה: אין יותר חזרה.

גאלב מג'אדלה: אנחנו עומדים עכשיו בנקודה הכי מסוכנת בצומת.

גאלב מג'אדלה: אנחנו נקיים 5 דיונים סביב הנושא, ואני מציע שתהיו פעילים ותראו בוועדה פרטנר.

גאלב מג'אדלה: אם אתם רוצים להקים רשות, אנחנו רוצים להיות שותפים לכך.

גאלב מג'אדלה: אנחנו רוצים לדעת, מהי הרשות, מה הרכבה, מה תקציבה, מה יעדה ומה לוח הזמנים שלה.

גאלב מג'אדלה: אנחנו לא רוצים הרכב שישים מקלות בגלגלים, אלא הרכב שיבוא עם מוטיבציה לעבוד יום ולילה על מנת ליישם את הדברים.

גאלב מג'אדלה: אני לא הייתי הולך לוועדה בהרכבה נמצאים אפי איתם וצחי הנגבי.

גאלב מג'אדלה: אני מציע לחברי הכנסת: 1.

גאלב מג'אדלה: לאמץ את מסקנות ועדת אור ואת רוחן.

גאלב מג'אדלה: 2.

גאלב מג'אדלה: להמליץ על יעדי מדיניות עיקריים של הממשלה כמשתמע מדוח אור: יעדי השגת השוויון במישור המוניציפאלי מחייבים כי תוך 10 שנים (טווח ארוך בדוח אור) יושווה ממוצע האפיון החברתי-כלכלי של רשויות ערביות עם הממוצע הכלל ארצי בסיווג הנ"ל.

גאלב מג'אדלה: מאחר וכל הישובים הערביים בישראל (למעט מעיליא), מצויים בחצי התחתון של הסיווג הנ"ל, יוצע כי תעובד תוכנית עבודה המבוססת בעיקר על פיתוח כלכלי-חברתי, הכוללת אבני דרך לטווחים הקצרים (עד 3 שנים) והבינוניים (4-7 שנים) להבטחת השגת יעד המדיניות בחתכים שונים: אזורי, אופי היישוב ואפיון חברתי-כלכלי.

גאלב מג'אדלה: יש להגדיר יעדי תעסוקה, לפיהם ממוצע התעסוקה וההשתתפות בכוח העבודה ביישובים הערביים יהיה תוך חמש שנים בהתאם לממוצע הארצי ובכל אזור בהתאם לממוצע האזורי.

גאלב מג'אדלה: 3.

גאלב מג'אדלה: להבטחת השגת יעדים אלה יעובד תקציב רב שנתי התואם השגת יעדים אלה.

גאלב מג'אדלה: 4.

גאלב מג'אדלה: לצרכים שוטפים (לא לסגירת פערים), הממשלה מתחייבת שלא להקצות לרשויות המקומיות הערביות שיעור תקציבים בכל תחום שהוא בשיעור הפחות מן החלק היחסי של האוכלוסייה הערבית מכלל האוכלוסייה או האוכלוסייה הלא עירונית במדינה.

גאלב מג'אדלה: 5.

גאלב מג'אדלה: היעד בערים המעורבות הינו השגת שוויון חברתי-כלכלי בין השכונות הערביות/אוכלוסייה ערבית לבין הממוצע באותה עיר תוך 5 שנים.

גאלב מג'אדלה: 6.

גאלב מג'אדלה: ביצוע התוכנית ייעשה באחריות המדינה בשיתוף מקסימלי של התושבים והרשויות המקומיות.

גאלב מג'אדלה: אבישי, אלה הדברים שאנחנו מאמצים היום.

גאלב מג'אדלה: אנחנו נעביר אליכם את הדברים.

גאלב מג'אדלה: אני מוכן שהוועדה תהיה שותפה להרבה דיוני משנה.

גאלב מג'אדלה: אני מציע, שלדיון הבא תבדקו את הנושא.

גאלב מג'אדלה: אנחנו נצביע עכשיו על ההמלצות.

גאלב מג'אדלה: ה צ ב ע ה בעד – 3 נגד – אין נמנעים – אין ההמלצות התקבלו פה אחד.

גאלב מג'אדלה: תודה רבה, הישיבה נעולה.